سلسلہ عظیمیہ

سلسلہ عظیمیہ ، پاکستان میں تصوف اور روحانیت کے مشہور سلاسل میں سے ہے، سلسلہ عظیمیہ کا قیام جولائی 1960ء میں عمل میں آیا۔ اس روحانی سلسلہ کے بانی محمد عظیم برخیاہیں اور ان کے اسم گرامی کی نسبت سے اس سلسلہ طریقت کا نام سلسلہ عظیمیہ ہے۔ اس سلسلے کے پیروکار عظیمی کہلاتے ہیں جو پاکستان کے علاوہ متحدہ عرب ممالک، یورپ، امریکا، کینیڈا، تھائی لینڈ، روس اور ترکی میں کثیر تعداد میں آباد ہیں۔ سلسلہ عظیمیہ کے پہلے خانوادہ اور مرشد خواجہ شمس الدین عظیمی بنے۔ سلسلہ عظیمیہ کے پیغام کو عوام الناس میں زیادہ سے زیادہ متعارف و روشناس کرانے کے لیے شمس الدین عظیمی نے اپنے مرشد محمد عظیم برخیا کی زیر سرپرستی ان کی زندگی میں اور بعد از وصال دونوں ادوار میں نہایت سرگرم کردار ادا کیا۔ اس دوران آپ نے اپنے قلم کو خوب استعمال کیا۔ اخبارات ورسائل میں کالم ومضامین تحریر کیے۔ ایک ماہنامہ رسالہ روحانی ڈائجسٹ کا اجرا کیا۔ پمفلٹس لکھے ،کتابیں تحریر کیں۔
تصوف اور روحانی علوم کا فروغ ،سلسلہ عظیمیہ کی تعلیمات کاتعارف ،ان تعلیمات کی تفہیم اور تدریس ، اسلامیات ، علاج معالجہ اور دیگر موضوعات پر تصنیف و تالیف کا ایک بہت بڑا ذخیرہ ہے جوخواجہ شمس الدین عظیمی کے قلم سے نکل کر خواص و عوام کے استفادہ کے لیے عام ہے۔ ان کی تحریر کردہ کتابوں کی تعداد پینتیس سے زائد ہے۔ ان میں کئی کتابوں کے انگریزی، عربی ، فارسی ، روسی ، تھائی اور سندھی زبانوں میں تراجم شائع ہو چکے ہیں۔ آپ نے ساٹھ سے زائد کتابچے تحریر کیے۔کئی اخبارات و رسائل میں کالم و مضامین تحریر کیے ہیں۔
سلسلہ عظیمیہ کے پیغام کوزیادہ سے زیادہ لوگوں اور زیادہ سے زیادہ علاقوں تک پہنچانے کے لیے خواجہ شمس الدین عظیمی انتھک کوششیں کر رہے ہیں۔ سلسلہ عظیمیہ کے پیغام کی تبلیغ ،ارکان سلسلہ کی تعلیم کے لیے آپ نے نہ صرف پاکستان کے کئی شہروں کے سفر کیے بلکہ پاکستان سے باہر بھی آپ تقریباً اٹھارہ ممالک کے تبلیغی و تعلیمی دورے کر چکے ہیں۔ پاکستان اور بیرون پاکستان کئی جامعات اور دیگر اعلیٰ تعلیمی اداروں میں خواجہ شمس الدین عظیمی کو لیکچر کے لیے مدعو کیا گیا۔پاکستان اوربیرون پاکستان مختلف ریڈیو اور ٹی وی چینلز سے بھی عظیمی صاحب کے پروگرام نشر ہوئے۔ سلسلہ عظیمیہ کی جانب سے سلسلہ کے ارکان کے لیے بالخصوص اور روحانی علوم کے شائق لوگوں کے لیے بالعموم مختلف تربیتی اور تنظیمی پروگرام خواجہ شمس الدین عظیمی کی زیر سرپرستی منعقد ہوتے رہتے ہیں۔

سلاسل طریقت کے تحت صوفیائے کرام کے پیغامات اور ان کی تعلیمات کے فروغ کے لیے خواجہ شمس الدین عظیمی صاحب نے قلندر شعور فاؤنڈیشن کے زیر اہتمام خانقاہی نظام کی طرز پر مراقبہ ہال کے نام سے سینٹرز قائم کیے، جن کی تعداد پاکستان میں 61 اور بیرون پاکستان 23 مراقبہ ہال قائم ہیں۔ ان میں امریکا، کینیڈا برطانیہ، ہالینڈ، ڈنمارک، روس، آسٹریلیا، تھائی لینڈ اور دیگر ممالک شامل ہیں۔ روحانی علوم کے فروغ اور عوام الناس میں عادت مطالعہ کے فروغ کے لیے خواجہ شمس الدین عظیمی صاحب نے پاکستان کے مختلف شہروں میں عظیمیہ روحانی لائبریریز قائم کیں۔ پاکستان کے علاوہ چند دیگر ممالک میں بھی عظیمیہ روحانی لائبریریز کا قیام عمل میں آیا۔

خواجہ شمس الدین عظیمی صاحب نے بحیثیت روحانی معالج ہزاروں افراد سے بالمشافہ ملاقات کی اور بذریعہ خطوط اور فون سروس لاکھوں افراد کے مسائل کا حل بلامعاوضہ پیش کیا ہے۔

شمس الدین عظیمی کی زیر سرپرستی قائم’’خواجہ شمس الدین عظیمی ایجوکیشنل سوسائٹی‘‘ نے سرجانی ٹاؤن کراچی میں بچوں کو جدید تعلیمی سہولتیں فراہم کرنے کی غرض سے عظیمی پبلک ہائر سیکنڈری اسکول قائم کیا۔۔

 حوالہ جات